
MICHELLE SMART

Min sexy livvakt

Oversatt av Siv Rekve

Miniserie: Middelhavsfruer


Solvarme strender, stripete parasoller og skalldyrstallerkener. Solbrune menn i åpen skjorte og solbriller med speilglass – det er vanskelig å ikke bli betatt. Dette er første del i miniserien Middelhavsfruer.

 

Michelle Smarts kjærlighetsforhold til bøker begynte da hun var baby og koste med dem i barnesengen. Som en ivrig leser av alle sjangrer ble kjærligheten til romantiske historier etablert da hun snublet over sin første Harlequin-bok som tolvåring. Hun har lest – og skrevet – dem siden det. Michelle bor i Northamptonshire i England med sin ektemann og to barn.

Elsa Lopez klarte ikke å slutte å gå fram og tilbake. Hun hadde skjult seg i leiligheten i Wien til mannen som skulle eskortere henne hjem til Valencia kom, slik moren ønsket det, og det gikk henne på nervene.

Det vanligvis så diskré sikkerhetsteamet hadde blitt firedoblet uten forvarsel for en uke siden. Nå sto det en livvakt utenfor inngangsdøren, en voktet hovedinngangen til bygningen og en annen bevoktet bakdøren. I en av leilighetene på den andre siden av gårdsplassen gransket flere vakter alle som kom i nærheten. Turen hjem til Valencia og søsterens forlovelsesfest hadde blitt framskyndet. Moren ønsket henne trygt hjemme så snart som mulig. Det kunne bare bety at det hadde kommet en spesifikk trussel mot Elsa.

Hun leste morens kryptiske e-post igjen. Kommunikasjonen deres skulle være sikker, men begge antok at hver samtale ble overvåket. Etter det som hadde skjedd med familien, var paranoia forventet. Å skvette av skygger hadde blitt en del av Elsas liv.

Vær klar til å dra på Samsons fødselsdag. Eskorten din har ordnet alt. Stol på ham. Ingen andre.

Samson hadde vært Elsa og søsteren Marisas første kjæledyr. Foreldrene deres hadde kjøpt hunden da de gikk på førskolen. De hadde feiret fødselsdagen hans den niende juli i alle de tolv årene han levde.

I dag var niende juli.

Det banket på døren. Hun sjekket sikkerhetskameraet før hun åpnet, bare i tilfelle. Etter mordet på faren for et år siden hadde «bare i tilfelle» blitt et slags mantra.

«Eskorten din har kommet», sa livvakten alvorlig.

«Er han en av deres menn?»

Han ristet på hodet.

«Hvem er han?»

Livvakten pekte bare på den store håndvesken ved døren. «Er det alt du skal ha med deg?»

Hun tok den opp. «Ja.» Hun reiste alltid lett når hun dro til Valencia. Hun hadde bodd i Wien i fem år, men rommet hjemme var fremdeles hennes, skapene var fremdeles fulle av hennes ting. Alt hun hadde pakket, var sminke, lommeboken og passet.

Elsa fulgte livvakten ned den smale trappen til første etasje og gikk ut på gårdsplassen. Det var midt på formiddagen, og kafeen på den andre siden av plassen var full.

En høy, velbygd skikkelse med tykt, svart skjegg som sto lent mot en lyktestolpe, fanget oppmerksomheten hennes. Armer med muskler på størrelse med lårene hennes var krysset over en bred brystkasse. Det var noe velkjent med ham, noe som fikk hjertet hennes til å hoppe. Hun skygget for øynene og stoppet og stirret.

Det kunne ikke være …?

Hun senket hånden og stirret mer. Skikkelsen kom mot henne. I mørk grå bukse med en mørkeblå skjorte og grå vest passet han ikke inn her. Det uregjerlige krøllete svarte håret hadde blitt strøket bakover, og det nye skjegget dekket mye av ansiktet hun hadde gjort sitt beste for å glemme.

Santi.

Moren hadde sendt Santi.

Han sto foran henne før hjernen hennes kunne fungere og sendte henne et bredt smil mens store hender grep lett om skuldrene hennes. Han bøyde seg ned og la kinnet mot hennes som om dette var et planlagt møte mellom to nære venner, og hvisket til henne. «Smil og se glad ut for å treffe meg.»

Men sjokket var for stort. Elsa trakk seg bakover. Den stive munnen klarte å forme ett ord. Det kom ut som en beskyldning.

«Du.»

Han strammet grepet om skuldrene hennes og smilte bredere. «Meg. Og så hyggelig denne gjenforeningen enn er, må vi dra.»

Den rue stemmen stupte rett inn i de lamslåtte sansene hennes. Gårdsplassen begynte å snurre rundt henne. Av alle mennesker i verden hun ville ha ønsket som sin eskorte hjem, var Santiago «Santi» Rodriguez helt nederst på listen.

Det var fem år siden Elsa hadde forlatt sengen hans, skamfull og ydmyket, men de årene smeltet bort og kinnene brant under blikket hans.

Hun snudde seg desperat mot livvakten som hadde fulgt etter dem, men han hadde forsvunnet.

Santi skjulte utålmodigheten og fortsatte å smile. Han slapp Elsas smale skuldre og grep hånden hennes. Hun prøvde å rykke den bort, men han slapp den ikke. «Vi har ikke tid til dette, chiquita. Vi må dra. Så smil og bli med meg.»

Han trakk henne med seg.

«Av alle steder du kunne ha bosatt deg, måtte du velge et bilfritt område?» spøkte han i et forsøk på å lette spenningen mens de gikk mot Mariahilfer Strasse. «Jeg trodde jeg måtte kverke noen for å få en parkeringsplass.»

Hun svarte ikke. Det vakre ansiktet var stramt fra øyenbrynene til den hjerteformede haken.

De krysset den brede gaten og gikk ned en sidegate. Selv om Elsa trasket ved siden av ham i taus lydighet, slapp han ikke hånden hennes. Intuisjonen fortalte ham at hun ville stikke av hvis han gjorde det.

Med tanke på hvordan hun hadde oversett ham i farens begravelse, hadde han ikke forventet at hun skulle møte ham med jubelrop, men hun trengte vel ikke å oppføre seg som om hun ble kvalm av ham når han satte livet på spill for hennes skyld? Kvinnen som en gang hadde vært hans lille skygge, trakk seg bort fra ham. Det første ordet hun hadde sagt til ham på fem år, hadde blitt hvest mot ham som om han var skitt under skoen hennes.

Den siste gangen de hadde snakket sammen, var den kvelden han hadde funnet henne i sengen sin. Med tanke på hvor full hun hadde vært, ville han bli overrasket om hun husket noe av det.

Han hadde også gjort sitt beste for å glemme det.

De kom til et stort marked som allerede var fullt av lokale beboere og turister. Hvis noen fulgte etter dem, var dette stedet Santi planla å riste dem av seg. Han holdt Elsas hånd i et fast grep og gikk gjennom matboder og restauranter, gikk tilbake et par ganger, så gjennom en kaffebar og ut og ned en sidegate der bilen han hadde ordnet, sto parkert.

Elsa kastet et blikk på den lille, bulkete bilen og hevet et øyenbryn. «Du redder meg fra det jeg antar er kidnappere, i den?»

Han smilte og låste opp passasjerdøren manuelt. «Hvis du ikke forventer det, gjøre ikke kidnapperne det heller.»

Denne bekreftelsen på mistanken var som å få en isnål rett inn i årene, og hun grep tak i døren for ikke å gå i bakken.

Santi måtte ha lest noe i ansiktet hennes. «Visste du det ikke?»

«Jeg visste at det var en trussel mot meg, men ikke detaljene», kvekket hun. «Mamá sa at eskorten min … deg, antar jeg … ville forklare.»

«Jeg skal forklare alt mens vi kjører», lovte han.

I bilen la hun hodet mot knærne og trakk pusten dypt. Hun hadde i det minste ikke besvimt. Det var positivt.

Santi lente seg inn gjennom døren på førersiden. «Jeg trenger telefonen din.»

«Hvorfor det?» spurte hun svakt.

«De sporer den antakeligvis.»

Hun trakk telefonen ut av vesken og ga den til ham. Han slapp den ned på bakken. Den ble knust under den store foten hans.

«Jeg har en erstatningstelefon til deg i bagasjerommet.»

«Ok», hvisket hun.

«Er du ok?»

Hun løftet hodet og trakk pusten igjen. «Ja.»

«Så fest bilbeltet, chiquita, og la oss få denne skraphaugen til flyplassen.»

Det var først da han hadde startet bilen at hun kastet et blikk på ham. Hun begynte nesten å le. Santiago var over 1,90 høy og satt sammenkrøpet i setet. Hodet streifet taket, og knærne var så nær rattet at han kunne styre med dem.

Han sendte henne det smilet som en gang hadde fått henne til å smelte innvendig, og satte bilen i gir.

Elsa stirret ut gjennom vinduet mens de kjørte ut av byen hun hadde gjort til sitt hjem. Når ville hun se leiligheten sin igjen? Sitte ved pulten i det rolige kontoret? Nyte en kopp cappuccino med en god bok på favorittkafeen sin? Ville hun noensinne føle seg trygg igjen? Ville hun noensinne være trygg igjen?

Da de kom ut på Ost Autobahn, kremtet hun. «Du sa at du skulle fortelle meg alt.»

«Hvor mye vet du om planene om å stille kartellet som drepte faren din for retten?»

Den kvalmende følelsen kom tilbake, og hvit støy suste i ørene hennes.

Elsas familie eide et transportselskap som fraktet gods over hele verden. For femten måneder siden hadde en representant for kartellet det var snakk om, kontaktet foreldrene hennes og tilbudt en latterlig stor sum penger for å få bruke fraktskipene deres til å smugle narkotika. Foreldrene hennes sa nei. Kartellet tilbød mer penger. Foreldrene hennes sa fremdeles nei. Neste dag fant de hunden deres, Rocco, druknet i bassenget. Ting eskalerte etter det. Foreldrene nektet å la seg skremme og ringte politiet. De økte også de personlige sikkerhetstiltakene.

Tre måneder etter at kartellet tok kontakt med dem for første gang, hadde Elsas far Marco dratt for å spille golf. Mens han spilte med de vanlige golfvennene, hadde noen tuklet med bremsene på bilen hans. Det var irrelevant om de hadde ment at han skulle dø, eller om de bare ville skremme ham. Marco Lopez hadde kjørt inn i bakenden på en varebil i et lyskryss og omkommet umiddelbart.

«Jeg vet at den nye sikkerhetsfyren mamá ansatte, Felipe Lorenzi, har et team som jobber med å ta dem», kvekket Elsa.

«Ting har skjedd raskt den siste måneden. Internasjonale myndigheter er involvert. De har lagt de siste puslespillbitene på plass for å koordinere en aksjon mot kartellet og arrestere dem. En av Felipes menn fikk et tips om at kartellet har fått nyss om det og planlegger å handle.»

Hun klarte så vidt å hviske. «Meg?»

«Ja. De vil skremme moren din fra å legge fram sine beviser. Akkurat nå er det de eneste konkrete bevisene myndighetene har mot dem.»

En dag etter ektemannens død hadde Rosaria Lopez fått en telefonsamtale fra kartellets representant. Oppringeren hadde kondolert og så henkastet spurt om helsen til hennes høygravide datter Marisa. Trusselen hadde vært underforstått. Rosaria hadde gått med på å møte representanten og hadde hatt på seg tåreformede øredobber med opptaksutstyr i. Elsa strevde fremdeles med å forstå hvordan hennes formidable, men sørgende mor hadde funnet mot til å gå inn i løvens hule, men det hadde hun gjort, og i løpet av samtalen der kartellet la fram sine nye krav, kom også en konkret innrømmelse av skyld for Marcos død. Og flere trusler.

Kartellet var sikre på at de hadde Lopez-familien i lommen. De hadde undervurdert Lopez-kvinnene totalt. Rosaria lagde flere kopier av opptaket, sparket sikkerhetsteamet og ansatte Felipe Lorenzi i stedet. Felipes team økte vaktholdet og formet et ugjennomtrengelig fort rundt dem. De hørte ikke mer fra kartellet. Ingen av Lopez-kvinnene våget å tro at det ville være det siste de hørte fra dem, og bestemte seg for å knuse kartellet før det kunne gå etter familien deres igjen.

Elsa prøvde å fatte denne spesifikke trusselen mot henne, men det var vanskelig å få orden på tankene. «Hvorfor er jeg i din varetekt og ikke Felipes?»

«Moren din ba meg om det», svarte han med et skuldertrekk.

Han tenkte tilbake til samtalen for fem dager siden. Han hadde sittet i hagen med Rosaria og Marisa. Santi hadde fått regelmessige oppdateringer om situasjonen og hadde brukt egne ressurser på å hjelpe Lopez-familien i kampen for rettferdighet, og han hadde lyttet til avsløringen av den nye, spesifikke trusselen mot Elsa med rolig ansikt.

Rosaria hadde festet de grønnbrune øynene som den yngste datteren hadde arvet, på ham. «Hent henne hjem til meg, Santi», hadde hun sagt.

Selv om han hadde hatt en viss anelse om at hun ville be ham om dette, og i løpet av det siste året hadde lært seg ferdigheter for å takle noe som dette, hadde han likevel trukket pusten. «Ville det ikke være bedre om Felipe og hans menn hentet henne? De er ekspertene.»

«De vil gi deg full støtte, men jeg stoler på deg.» Tårene hadde skint i øynene hennes.

Marisa avsluttet for henne. «For dem er Elsa bare enda en jobb.»

Han hadde forstått. Gud hjelpe ham, han hadde forstått.

Santi hadde nærmest vært en del av Lopez-familien siden de ansatte moren hans som husholderske da han var ti og Elsa lå i Rosarias mage. Alt han hadde og alt han var, var takket være denne familien. Det fantes ikke noe han ikke ville gjøre for dem.

Elsa lente hodet mot vinduet og lukket øynene. Foreldrene hadde alltid forgudet ham. Hun hadde en gang gjort det samme.

Et minne dukket opp i tankene hennes. Den første hjemmefesten uten voksne til stede. Hun hadde vært femten–seksten år. Foreldrene hadde selvfølgelig trodd at det ville være ansvarlige voksne der. Det hadde aldri slått dem at veslejenta deres ville lyve. Hun hadde røyket en sigarett. Det hadde fått henne til å hoste så voldsomt og hadde smakt så forferdelig at hun aldri hadde rørt en igjen. En av vennene hennes hadde røyket hasj, men Elsas hals hadde vært for sår etter hosteanfallet til å prøve det selv. Men hun hadde drukket øl.

Som det ofte var med hjemmefester uten voksne, betydde alkohol og ulovlige stoffer at ting ble rimelig heftige. Når en runde øl-ping-pong resulterte i at en tv ble knust, hadde Elsa fremdeles vært edru nok til å vite at det var på tide å dra, og hun hadde sendt en melding til faren og bedt om å bli hentet.

Litt svimmel, men fremdeles ikke for full, hadde hun ventet utenfor med venninnene Lola og Carmen. Noen eldre gutter kom ut til dem, gutter de tre uskyldige jentene hviskende hadde blitt enige om at var sexy. Da de alle ble tilbudt en flaske øl, hadde de tre knisende jentene tatt imot, for naive til å innse at guttene forventet belønning.

Den belønningen hadde vært av typen tunger ned i halsen og hender opp under topper og skjørt. Elsa hadde aldri trodd at hennes første kyss skulle være av den berusede, uønskede typen, men det hadde det altså blitt. Det hadde vært motbydelig, siklende, slik hun for eksempel kunne se for seg at det ville være å kysse Rocco, farens engelske mastiff. Hun hadde dyttet ham bort. Han hadde grepet tak i henne og holdt hendene hennes bak ryggen hennes for å hindre henne i å kjempe imot.

Hun hadde ikke rukket å bli redd, for i det øyeblikket hadde en skygge falt over dem, og gutten hadde plutselig sluppet henne og begynte å sveve … Men han svevde ikke. Han hang noen centimeter over bakken fordi Santi hadde grepet ham om nakken og løftet ham opp i luften.

Han hadde smilt til Elsa, og mens han fremdeles holdt gutten i luften med den ene hånden, hadde han stukket den andre i lommen og kastet bilnøklene til henne. «Vent på meg i bilen, chiquita. Sammen med venninnene dine.»

På trygg avstand i bilen hadde de tre jentene stirret med ansiktene presset mot vinduene mens Santi gikk inn i huset. Noen øyeblikk senere strømmet tenåringer i forskjellige stadier av beruselse ut.

Da han til slutt kom tilbake til bilen, hadde han skrudd på radioen og sunget med musikken mens han kjørte av gårde.

«Hva gjorde du med den gutten?» hadde Elsa spurt etter at Santi hadde kjørt venninnene hennes hjem. Det hadde ikke vært nødvendig å spørre hvorfor han hadde hentet henne istedenfor faren hennes. Han hadde alltid med glede gjort ærend for ham og kjørte av og til Lopez-jentene dit de skulle.

«Ingenting du trenger å bekymre deg for», hadde han svart.

«Skadet du ham?»

«Hva ville du føle om jeg gjorde det?»

Hun hadde tenkt på det. «Bra. Men dårlig også.»

Han hadde ledd. «Jeg skadet verken ham eller vennene hans, men jeg kan love deg én ting – de guttene kommer aldri til å mishandle deg eller noen andre kvinner igjen.» Stemmen hans hadde blitt alvorlig. «Du må love meg at du og venninnene dine passer på hverandre når dere er ute sammen. Jeg forstår at dere er i en alder der dere vil eksperimentere, men dere må være trygge også, og kvinner er tryggere sammen. Forstår du?»

Det var den kvelden Elsa forelsket seg i Santiago Rodriguez. Plutselig var det meislede ansiktet med den brede nesen, fyldige munnen og de svarte øynene omgitt av tilsynelatende permanente smilerynker blitt det kjekkeste ansiktet hun noensinne hadde sett.

Dagen etter hadde hun fått en stor blomsterbukett fra gutten, med et kort hvor han beklaget. Hun hadde fått gaver fra Santi den dagen også – en voldtektsalarm, en boks pepperspray og selvforsvarskurs.

Elsa forsto hvorfor moren hadde overlatt hennes sikkerhet til Santi.

Santi ville aldri la noe skje med henne. Han hadde kanskje tjent en formue selv det siste tiåret som gjorde hennes families rikdom til skamme, men han ville sette sitt eget liv på spill for hvert eneste medlem i Lopez-familien. Hans lojalitet var urokkelig og evig.

Selv om det å være sammen med ham fikk henne til å ønske å krølle seg sammen og dekke ansiktet, og selv om hun hatet ham for hans kalde grusomhet den kvelden for fem år siden, dempet den gamle følelsen av trygghet som hun alltid hadde opplevd sammen med ham, frykten hun hadde levd med den siste uken.

Elsa ble trukket ut av tankene da Santi kjørte inn på parkeringsplassen ved et flyplasshotell. Han fant en plass nær inngangen. Hun begynte å åpne døren, men han la en hånd på armen hennes.

«Vent.»

Hun ventet.

«Følg mitt eksempel og spar spørsmålene til vi er alene», sa han da han hadde forsikret seg om at ingen mistenkelige biler fulgte etter dem.

Han gikk inn i hotellet og rett mot resepsjonen. En romnøkkel ble overlevert til ham, og så ble Elsa ført mot en heis. Siden hun trodde at de skulle holde seg i skjul i et rom til siste øyeblikk, ble hun enda mer overrasket da han trykket på knappen til kjelleren.

«Hvor skal vi?»

Dørene ble åpnet før han kunne svare og avslørte et lasteområde for varelevering og rekker av store søppeldunker, traller og andre ting. Og midt i alt dette sto en skinnende Aston Martin med sotede vinduer.

Santi strakk ut armen i en elegant bevegelse. «Vognen din venter.»

«Jeg vet at den andre bilen var en skraphaug, men er ikke dette litt overdrevent for en kort kjøretur til flyterminalen? Kan vi ikke ta bussen?»

Han hevet et øyenbryn.

«Hva?»

«Fortalte ikke moren din deg det? Vi skal ikke fly til Valencia.»

«Så hvordan skal vi komme oss hjem?»

Han smilte bredt. «Vi tar den naturskjønne ruten. Vi skal på biltur, chiquita.»

«Biltur?» spurte Elsa forbløffet. «Skal vi kjøre til Valencia? Men det vil ta … dagevis.»

Han skar en grimase. «Det er noe seiling involvert også. Men det høres bedre ut å si «biltur» enn «bil- og båttur», synes du ikke? Og apropos det, vi må dra. Jeg vil få oss langt unna flyplassen før de innser at de har mistet deg.» Han åpnet døren på passasjersiden.

Hun satte seg inn i bilen og festet bilbeltet mens Santi satte seg på førersiden. Da han lukket døren, sendte bevegelsen etterbarberingsvannet hans mot henne, en jordaktig moskusduft som fikk henne til å trekke pusten.

«Kan vi ikke fly fra en annen flyplass?» spurte hun fortvilet. «Leie et lite fly eller ta et av dine fly? Du vet alt om flyindustrien. Du kan få oss hjem uten at vi blir oppdaget. Vi kan være hjemme før middagstid.»

Han sukket. «Familien din, Felipe og jeg ble enige om at det var bedre å ta den naturskjønne ruten.»

«Men å kjøre og seile?»

Han rygget ut av parkeringsplassen. «Aksjonsplanen mot kartellet starter nå, og vi vil ha deg langt unna begivenhetene mens det skjer. Hvis vi er heldige, og Felipe og mennene hans og myndighetene gjør jobben sin, er kartellet historie innen vi kommer til Valencia.» Han manøvrerte bilen ut av hotellets leveringsområde og kjørte ut på veien. «Det var meningen at alt dette skulle skje om et par uker, men trusselen mot deg har framskyndet det.»

«Hva med familien min? Hvor har de blitt ført?»

«Villaen har blitt omgjort til et fort.»

Frykt og sinne fylte hodet hennes. «Hvorfor har de ikke blitt flyttet?»

«Fordi det ville ha advart kartellet», svarte han rolig.

«Og å gjøre villaen til et fort gjør det ikke?»

«Eiendommen har vært tungt bevoktet siden faren din døde. Vaktholdet ble styrket på en diskré måte.»

Hun sendte ham det sinteste blikket hun kunne før hun snudde ansiktet mot vinduet med sammenpressede lepper.

Elsa ga blaffen i hvor tungt bevoktet eiendommen var. Hun ga blaffen i at villaen hadde et panikkrom med forsyninger som kunne holde familien beskyttet og mette i en måneds lang beleiring. De burde ha blitt ført til et trygt hus i et annet land. For eksempel New Zealand.

«Moren din ba deg om å stole på meg, chiquita», sa han mykt. «Familien din er trygg. Ingenting vil skje med dem. Det lover jeg.»

Halsen var for trang til at hun kunne svare, og øynene fylt av tårene som ville falle hvis hun så på ham.

«Har jeg noen gang brutt et løfte til deg?» spurte han vennlig.

Hun stirret ut gjennom vinduet og ristet på hodet.

Lov å ikke si det til mamá.

Lov å ikke si det til papá.

Lov at du vil få meg dit i tide?

Lov at du vil være der.

Lover du?

Variasjoner av løfter hun hadde fått ham til å avgi i tenårene. Han hadde holdt hvert eneste. Fått henne ut av flere problemer enn hun kunne huske.

Og så hadde han knust hjertet hennes.

*

Den neste timen konsentrerte Santi seg om veien foran og bak dem og så etter forfølgere. Han trodde ikke noen fulgte etter dem, men ville ikke ta noe for gitt. Trafikken var tett, men da de hadde kjørt gjennom Margarethen am Moos, ble det roligere, og skuldrene hans ble mindre anspent.

Men Elsa var stram som en felestreng. Hun måtte slappe av før rigor mortis satte inn. Han hadde full tillit til Felipe Lorenzi og hans menn. Lopez-familien ville ikke ha vært tryggere om de var i Fort Knox.

Han slo på radioen og fant en stasjon som spilte den typen musikk han likte og økte volumet.

«Hvordan kan du synge?» spurte den stive kvinnen ved siden av ham.

«Hvordan kan du ikke gjøre det?» svarte han.

«Fordi …»

«Fordi du ønsker å la demonene dine kontrollere deg?»

«Det er ikke din familie som er i fare», sa hun.

«Er det ikke?»

Ordene hang i luften mellom dem.

Noen kilometer senere så han skiltet til en veikro.

«Sulten?»

«Nei.»

«Vel, det er jeg.»

Restauranten hadde drive-through, så han kjørte inn og åpnet vinduet for å bestille. Noen minutter senere ga han en bulende papirpose og et brett med drikke til Elsa og kjørte inn på en ledig parkeringsplass.

Han tok papirposen fra fanget hennes og satte den i sitt eget før han tok kaffekrusene fra brettet og satte dem i bilens koppholdere. Så tok han ut sukkerbiter til Elsa fra posen og ga henne dem sammen med en hamburgereske og pommes frites.

«Jeg sa at jeg ikke er sulten», sa hun stivt.

Han trakk på skuldrene mens han åpnet sin doble burger. «Jeg spiser det hvis du ikke vil ha det.»

Til tross for hennes private løfte om å overse ham resten av reisen, kunne ikke Elsa unngå å legge merke til hvordan han slukte maten med den samme gleden han alltid hadde hatt, og minnene strømmet over henne igjen. Hvor mange ganger hadde ikke Santi hentet henne fra fester og kjøpt gatekjøkkenmat og svart kaffe med mye sukker for å hjelpe henne å bli edru før hun møtte foreldrene sine?

Når hun så tilbake på det, innså hun at hun bevisst hadde drukket for mye på de kveldene ute med vennene slik at han ville passe på henne.

Da hun til slutt så på maten i fanget, stakk det i hjertet å se at det var kyllingburgeren hun alltid hadde foretrukket.

Han hadde husket det.

Hun tvilte ikke på at han også husket den kvelden hun hadde ventet på ham i sengen hans, og da hun tenkte på det, forsvant den lille appetitten duften av maten hadde vekket, og hun ga ham esken. «Ta den.»

«Med glede.»

Fingrene deres streifet hverandre da han grep esken, og et elektrisk støt danset gjennom henne. Elsa følte seg plutselig åndeløs og urolig og lente seg så langt bort fra ham som hun kunne komme.

Da han hadde spist opp, kjørte han til en søppelbøtte og kastet avfallet.

Og så kjørte de igjen.

*

«Hvordan endte du opp med å studere i Wien?» spurte Santi. Autobahn strakk seg ut foran dem. De hadde omtrent fire timers kjøring igjen før de nådde første bestemmelsessted, og Elsas kalde taushet begynte å bli uutholdelig.

«Det virket som en fin by», mumlet hun.

Han strevde med å løsne opp kjeven. Alt føltes stramt, som om alle beina i kroppen hans hadde låst seg. «Du skulle studere i Valencia.»

«Jeg ombestemte meg.»

«Hvorfor det?»

Elsa lukket øynene. Hun ville ikke snakke. Santis stemme …

Hun bet sammen tennene. Etter knapt en halv dag sammen gjorde stemmen hans, dyp, ru og sexy, ting med henne.

Det var fordi hun hadde blitt overrasket, fortalte hun seg selv. Hadde ikke forberedt seg på å være sammen med ham.

Hun var ikke den dumdristige jenta lenger. Hun gikk istedenfor å løpe. Hun lyttet istedenfor å prate som en foss. Hun hadde kontroll over seg selv. Følelser dikterte ikke handlingene hennes. Hun tenkte over ting. Impulsivitet hadde ingen plass i livet hennes.

«Jeg spurte hvorfor du ombestemte deg?» presset Santi henne.

«Universitetet skal utvide horisonten din. Marisa sa stadig at jeg var dum som ville bo hjemme istedenfor å oppleve alt universitetet kunne tilby. Jeg avgjorde at hun hadde rett.»

«Så hvorfor ble du værende etter studiene? Du skulle gå inn i bedriften.»

Han husket hvor ofte hun hadde snakket om den dagen da hun begynte å jobbe i familiefirmaet, all reisingen og eventyrene det ville føre med seg, alle ideene hennes. Men istedenfor hadde hun tatt en kontorjobb i et rekrutteringsbyrå i Wien. Han kunne ikke forestille seg hvilken spenning rekruttering kunne gi noen med Elsas livslyst.

«Wien passet meg.»

«Hvordan var det å måtte lære seg et nytt språk?»

«Det tok litt tid, men jeg snakker det flytende nå.»

«Hjalp den østerrikske kjæresten din deg?» spurte han henkastet. Av en eller annen merkelig grunn virket det som om hjertet hans hadde stoppet mens han ventet på svaret.

«Hvem av dem?»

Han lo over freidigheten hennes. «Hvor mange har du hatt?»

«Nok.»

«Foreldrene dine fortalte meg at du hadde et seriøst forhold med en som het Stefan.» Han strammet grepet om rattet. «De ventet på at du skulle ta ham med hjem så de kunne møte ham.»

«Det fungerte ikke.»

«Hvorfor ikke?»

«Vi ønsket forskjellige ting.»

«Hva ønsket du?»

«En mann som ikke bombarderte meg med spørsmål som om det var inkvisisjonen», sa hun bitende.

Han lo igjen. «Vi har ikke snakket sammen på fem år. Er det en forbrytelse å ville vite hvordan du har hatt det?»

«Det virker som om du allerede vet alt.»

«Jeg vet bare det din mamá har fortalt meg. Hun er veldig stolt av deg. Det var din papá også. Jeg kjenner deg, chiquita, og jeg vet hvilken dyktig løgner du er.»

«Det er jeg ikke.» Det var det mest engasjerte han hadde hørt siden han hadde tvunget samtalen på henne.

«Ikke bli sint. Folk lyver. Spesielt tenåringer. Det er menneskets natur. Du var bare veldig flink til å lure familien din.»

«Jeg er ikke tenåring lenger. Og du løy til dem også.»

«Ikke i ord. Jeg utelot noen ting, men hvis de hadde spurt meg direkte, ville jeg ha fortalt sannheten. Jeg er glad for at de ikke spurte. Det er nok bedre for foreldre å ikke vite alt barna deres driver på med.»

«Jeg gjorde verken mer eller mindre enn andre på min alder.»

«Og det var derfor jeg aldri måtte fortelle dem noe. Du eksperimenterte som alle tenåringer, men sammenliknet med hvordan jeg oppførte meg som tenåring, var du en engel.»

Måten hun rettet seg litt opp på, fortalte ham at han hadde vekket nysgjerrigheten hennes.

«Hva gjorde du?»

«Ting du ikke ville tro.» Ting han aldri ville ha drømt om å dele med henne da hun var en lettpåvirkelig tenåring. Og ting han skammet seg over.

«Prøv meg.»

«Ok …» Kvinnen ved siden av ham var ikke lenger en lettpåvirkelig tenåring, minte han seg selv på. «Husker du den dagen du hoppet fra klippen og skadet ryggen din?»

Elsa lot motvillig minnet komme til overflaten. Det hadde vært et tolv meters fall ned i sjøen, og hun hadde landet forkjært. Opprømtheten da hun fløy gjennom luften hadde gjort smerten verdt det. Istedenfor å få skyss tilbake av en venn, hadde hun ringt Santi. Han hadde holdt munn da hun muntert fortalte foreldrene at hun hadde skadet ryggen etter å ha falt ned en trapp. «Ja …»

«Jeg gjorde det samme på den alderen, men jeg var stupfull. Jeg druknet nesten. Jeg drakk mye, var alltid på utkikk etter trøbbel, havnet i slåsskamp med enhver som så stygt på meg, var sjelden på skolen, og når jeg gikk dit, var det for å lage bråk. Jeg visste aldri når jeg skulle stoppe.»

Elsa kjente gutter som var slik Santi beskrev. De var den typen gutter han alltid hadde advart henne mot.

«Jeg husker ikke at du var slik.» Hun kunne ikke huske Santi som tenåring i det hele tatt. I hennes hode hadde han alltid vært en mann. Han var elleve år eldre enn hennes tjuetre og hadde alltid vært en del av livet hennes. Han var sønnen til husholdersken og hadde fortsatt å bo på eiendommen etter at moren døde, men i Elsas yngre år hadde han vært en skygge i bakgrunnen.

Innen hennes tiårsdag hadde han blitt farens høyre hånd, mannen som innimellom hentet henne fra privatskolen eller ballettimene og av og til spiste søndagsmiddag med dem, en flyktig storebror som ikke brydde seg om plagsomme små jenter som bare ville snakke om ballett og hester. Hun begynte ikke å legge merke til ham før hun gikk på den første hjemme-alene-festen, og han ble hennes uoffisielle sjåfør og beskytter.

«Du var for ung til å få vite det, og på den tiden ble jeg holdt unna deg og Marisa.» Dette var en tid Santi så tilbake på med skam og selvforakt, og knokene hvitnet da han strammet grepet om rattet idet bildet av gymlærerens knuste ansikt dukket opp i tankene hans. «Hvis det ikke var for faren din, ville livet mitt ha tatt en helt annen retning. Han var en god mann. Den beste mentoren en gutt kunne ha, og pokker som jeg savner ham.»

«Jeg savner ham også», hvisket Elsa og kjente den skarpe smerten i hjertet.

«Det vet jeg.»

Hun lukket øynene og trakk pusten inn gjennom nesen, bare for å oppdage at det var duften av Santi som fylte lungene hennes.

En tåre trillet nedover kinnet hennes. Hun strøk den bort og svelget flere tårer. Hun ville ikke snakke mer. Alt hun ønsket var å komme hjem til familien, og at dette marerittet skulle ta slutt.

Men Santis duft ble sterkere, og nå innbilte hun seg at hun følte heten fra kroppen hans også. «Kan vi åpne taket?»

«Ingen god idé.»

«Hvorfor ikke?»

«Håret ditt er veldig karakteristisk.» Forbannelsen med å være rødhåret i et land der mindre enn to prosent av befolkningen var naturlig rødhåret. «Det er best å ikke ta unødvendige sjanser.»

«Er det greit om jeg åpner vinduet da?»

«Ja.»

Da den friske luften strømmet inn, vendte hun ansiktet mot den og ønsket den velkommen ned i lungene slik at den kunne presse ut Santis duft. Måten kroppen hennes reagerte på, skremte henne. Det minnet henne på den hungeren hun hadde følt etter ham den gangen.

En hunger som definitivt ikke hadde blitt gjengjeldt.

*

Solen var i ferd med å gå ned da Santi parkerte. Han sjekket meldingene på den sikre telefonen.

Elsa hadde sovnet for en time siden. Da han ikke klarte å vekke henne ved å si navnet hennes, dyttet han lett i skulderen hennes med en finger.

Øynene hennes fløy opp og møtte hans.

Det var lenge siden Santi hadde sett inn i de øynene, en merkelig blanding av grønt og brunt, klare som krystall, men med bunnløs dybde, og mens han stirret inn i blikket hennes, strammet musklene seg.

Han hadde gjennomført denne dagen på adrenalin og fylt spenningen mellom dem med musikk og samtale, og hadde ikke tillatt seg å erkjenne hvor vakker Elsa hadde blitt. Hun hadde alltid vært pen, men nå … Ovalt ansikt med runde kinnbein, en søt liten nese, lepper formet som Amors bue og lange, silkeaktige lokker med samme farge som høstløv … Elsa var slående vakker. Den mest henrivende kvinnen han hadde sett i hele sitt liv.

Han kunne ikke ha vært fanget i blikket henne mer enn noen øyeblikk, men i de øyeblikkene ble tiden elastisk, strakk seg ut til han tvang seg tilbake til virkeligheten.

Han kremtet. «Vi er framme.»

Elsa så seg om, glad for å kunne fokusere på noe annet enn Santi, glad for å få mulighet til å samle seg uten hans altfor vitende blikk på ansiktet.

Han hadde parkert foran en enorm tømmerhytte ved bunnen av et bratt skogområde. Da hun strakk på halsen, fikk hun et glimt av vann ikke så langt unna. «Hvor er vi?»

«Kärnten», svarte han.

Hun kjente til det populære østerrikske området, men hun hadde aldri vært der. «Er du sikker på at vi ikke ble fulgt?»

«Jeg oppdaget ingen. Jeg har fått en melding fra Felipe – kartellet vet at du har forsvunnet. De leter etter deg, men ingenting i kommunikasjonen deres tyder på at de er i nærheten.» Han smilte. «De tror du tok toget.»

«Bra.» Hun gjespet igjen og så på hytta. «Jeg antar at kartellet ikke vil forvente at vi overnatter på et feriested?»

«Dette er ikke et feriested. Jeg eier det.»

Hadde Santi kjøpt en eiendom i Østerrike? «Siden når?»

Han trakk på skuldrene. «Jeg kjøpte den som en investering i fjor. Innsjøen er rett utenfor døren, og det er ikke langt unna skianleggene, så den bør bli populær både for sommerturister og vintersportsentusiaster. Jeg har fått stedet renovert. Heldigvis for oss ble de ferdige for et par uker siden.» Han åpnet døren. «Kom igjen. La oss gå inn.»

Elsa gikk ut av bilen. Total stillhet fylte ørene hennes, ikke engang et vindpust forstyrret roen.

Den vakre utsikten fikk hjertet hennes til å sukke. Det var som om naturen hadde meislet ut en hemmelig hestesko i det grønne terrenget for å fylle innsjøen. Og hytta lå under skogen, beskyttet mot nysgjerrige blikk. Hun kunne se det for seg om vinteren med frossen innsjø og de høye trærne og fjellene hvite av snø. Magisk.

Hun snudde seg og så at Santi tok koffertene ut av bagasjerommet.

Hvorfor hadde han valgt dette stedet? Hvorfor her, i Østerrike?

Fem år før hun flyttet fra Valencia hadde han startet sitt eget firma. Innen hun dro, hadde det vokst til et milliardforetak. Hun hadde knapt lagt merke til den økende formuen hans, for ingenting hadde forandret seg mellom dem. Han var fremdeles bare Santi.

I løpet av de fem årene hun hadde bodd i Wien, hadde rikdommen hans vokst så mye at hun knapt kunne fatte tallene. Det virket som om hver samtale hun hadde med moren involverte en oppdatering om hans siste oppkjøp. Rosarias stemme var tydelig stolt. Firmaet hans hadde blitt til et imperium mens hun var borte. Alt Santi rørte ved, ble til gull, og når hun fulgte etter ham opp trappen og inn i hytta, var interiøret verdig kong Midas.

Høye tak med eikebjelker og skinnende eikegulv dekket av flotte tepper og kostbare, men innbydende møbler.

«Er dette virkelig et feriested?» spurte hun i ærefrykt. Hvis hytta hadde vært hennes, ville hun ha ønsket kun å bruke den til seg selv og familien.

Han strøk hånden over det svarte håret og nikket.

«Jeg antar det er for et eliteklientell», mumlet hun.

«De som har råd til det. Det er åtte soverom ovenpå. Bare velg, alle er redd opp. Middagen har blitt levert og blir holdt varm i kjøkkenet, så følg nesen din når du er sulten. Utforsk. Bruk alle fasiliteter du ønsker, bare husk at det ikke er personale her nå.»

Santi gikk mot trappen mens han snakket. Hun fortalte seg selv at hun ga blaffen i at han tydeligvis ikke kunne vente med å komme seg bort fra henne. Hun kunne ikke vente med å få en pause fra ham.

«Vi drar tidlig i morgen, så slapp av og få deg litt søvn», fortsatte han. «Jeg setter kofferten din ovenpå.»

«Kofferten min?» I alt dramaet denne dagen hadde hun glemt at hun ikke hadde med seg klær til å skifte.

«Søsteren din pakket den for deg. Telefonen jeg fortalte deg om, ligger i den. Du kan ringe familien, men ingen andre. Det er også en parykk der.»

Hjertet hennes sank. Marisas klessmak var ganske ulik Elsas. Storesøsteren likte å erte henne med at hun kledde seg så konservativt nå, som om det var noe galt med elegante jeans og pene topper, og knelange skjørt og kjoler.

«Hva er parykken til?»

«Som jeg sa, er håret ditt karakteristisk. Du må skjule det under parykken eller en hatt når vi er ute blant folk.»

Så løftet han koffertene og forsvant uten å si noe mer.

